**Inovovaný Školský vzdelávací program**

„Škola pre prax“

20. október 2015

Vzdelávacia oblasť Človek a spoločnosť

**Učebné osnovy predmetu**

**DEJEPIS – TERCIA**

**Podmienky, organizácia a rozsah vyučovania predmetu**

* Predmet dejepis – tercia (DEJ) je povinný predmet v rozsahu dvoch vyučovacích hodín v tercii.
* Inovovaný Školský vzdelávací program zvyšuje vyučovanie dejepisu o jednu hodinu týždenne v tercii.
* Vyučuje sa celá trieda, trieda sa nedelí.
* Predmet dejepis (DEJ) je známkovaný.
* Požiadavky na učiteľa: učiteľ strednej školy s 1. atestáciou z predmetu dejepis.
* Materiálno-technické požiadavky: učebňa s interaktívnou tabuľou.

**Charakteristika učebných osnov**

Učebné osnovy predmetu dejepis (DEJ) v tercii sú pedagogický dokument, ktorý stanovuje očakávaný výkon žiaka a rozsah pojmov, vzťahov a zákonitostí, na ktorých tento výkon má získať. Zároveň umožňujú rozvíjanie kľúčových, no osobitne špecifických (expertných, predmetových) kompetencií žiakov ako špecifickej zložky profilu absolventa školy.

Učebné osnovy pozostávajú z charakteristiky a cieľov predmetu, ktoré sa konkretizujú v štandarde predmetu. Výkonový štandard predstavuje očakávania zručností a výkonu žiakov. Tieto očakávania a výkony môže učiteľ bližšie špecifikovať, konkretizovať a rozvíjať v podobe ďalších učebných cieľov, učebných úloh, otázok či testových položiek s prihliadnutím na aktuálne kognitívne schopnosti žiakov. K vymedzeným výkonom sa priraďuje obsahový štandard, v ktorom je učivo štruktúrované podľa jednotlivých tematických celkov. Obsahový štandard je formálne vymedzený pojmami pri každom tematickom celku. Stanovený učebný obsah môže učiteľ tvorivo modifikovať podľa potrieb a požiadaviek žiakov.

**Charakteristika predmetu**

**Poslanie predmetu**

Zvýšením vyučovania dejepisu o jednu vyučovaciu hodinu sa mení kvalita vybraných výkonov vzdelávacieho štandardu dejepisu.

Učebné osnovy sú totožné so vzdelávacím štandardom Inovovaného Štátneho vzdelávacieho programu. Hodinová dotácia bola navýšená z dôvodu zmeny kvality výkonu. Kvalita výkonu sa mení tým, že sa vytvorí väčší priestor na jeho utvrdenie.

Výkony vzdelávacieho štandardu, ktoré menia svoju kvalitu: rozpoznať ciele slovenského národného hnutia, vystihnúť, čo sa zmenilo a čo sa nezmenilo v postavení Slovákov po revolúcii, analyzovať školské historické pramene z daného obdobia, vymedziť ciele domáceho a zahraničného odboja počas prvej svetovej vojny.

**Ciele posilnenia hodinovej dotácie predmetu**

Posilnenie časovej dotácie o jednu vyučovaciu hodinu vo vyučovacom predmete dejepis (3. ročník osemročného štúdia, tercia) zmení kvalitu výkonov v rámci tematických celkov Moderný slovenský národ a Obraz prvej svetovej vojny, prehĺbi poznanie regionálnych dejín Liptova, ktoré sú úzko previazané s týmto tematickým celkom. Zároveň to bude prepojenie teoretických poznatkov s návštevou pamätných miest, spojených s tou-ktorou udalosťou národných, a zároveň regionálnych dejín.

**Kompetencie z predchádzajúceho štúdia**

* žiaci si kladú otázky a použijú ich na osvojovanie daných významov, ktoré súvisia s riešením základných operácií s historickým časom, s historickým priestorom, s historickými faktami, udalosťami, javmi a procesmi a ich hodnotiacim posudzovaním;
* žiaci aplikujú svoje otázky v nových situáciách, v „skúmateľských“ postojoch a pracovných postupoch pri vyšetrovaní, pátraní v školských historických písomných, obrazových, grafických a hmotných prameňoch – stopách po minulosti, pri vyhľadávaní relevantných informácií, pri využívaní týchto informácií a verifikovaní ich hodnoty, pri štruktúrovaní výsledkov, výstupov a potvrdení vybraného postupu.

**Rozvoj všeobecného profilu absolventa**

* má osvojené funkčné znalosti a kompetencie z oblasti spoločenských vied, ktoré sú vymedzené vzdelávacími štandardami;
* efektívne komunikuje v materinskom, resp. vo vyučovacom jazyku;
* ovláda a využíva pri svojom vzdelávaní a tvorbe súčasné informačno-komunikačné technológie;
* vie vyhodnotiť a zaujať kritický postoj k informáciám, vrátane masmediálnych informácií;
* uvedomuje si svoje schopnosti, silné a slabé stránky;
* akceptuje a uplatňuje ľudské práva vo vzťahu k sebe a iným, rešpektuje inakosť v spoločnosti;
* zaujíma sa o svet a ľudí okolo seba, je pripravený aktívne chrániť ľudské a kultúrne hodnoty a životné prostredie na Zemi.

**Prierezové témy**

***Osobnostný a sociálny rozvoj***

Cieľom uplatňovania tejto prierezovej témy je prispieť k tomu, aby (si) žiak:

* porozumel sebe a iným;
* stanovil priority a ciele s ohľadom na svoje osobné schopnosti, záujmy a možnosti;
* ovládal zručnosť kultivovanej komunikácie a vzájomnej spolupráce;
* akceptoval rôzne typy ľudí, ich názory a prístupy k riešeniu problémov a rešpektoval práva každého človeka.

***Environmentálna výchova***

Cieľom uplatňovania tejto prierezovej témy je prispieť k tomu, aby žiak:

* dokázal vnímať negatívne zásahy človeka vo svojom širšom životnom prostredí;
* skúmal vplyv faktorov prostredia na organizmy v širších súvislostiach;
* poznal spoločenské nástroje starostlivosti o životné prostredie.

***Mediálna výchova***

Cieľom uplatňovania tejto prierezovej témy je prispieť k tomu, aby (si) žiak:

* uvedomil význam a vplyv médií vo svojom živote a v spoločnosti;
* využíval médiá zmysluplne;
* získal kritický odstup od mediálnych produktov/obsahov, rozpoznal mediálne spracovanú realitu;
* reflektoval pozitíva a negatíva využívania, vplyvu médií a ich produktov;
* osvojil zodpovedný prístup pri využívaní médií na komunikáciu a pri vytváraní vlastných mediálnych produktov;
* prehĺbil technické zručnosti potrebné pre používanie médií.

***Multikultúrna výchova***

Cieľom uplatňovania tejto prierezovej témy je prispieť k tomu, aby žiak:

* rozvíjal svoju kultúrnu identitu a interkultúrne kompetencie;
* spoznal rozličné tradičné aj nové kultúry a subkultúry;
* akceptoval prirodzenú rozmanitosť spoločnosti, rešpektoval kultúrne, náboženské a iné odlišnosti ľudí a spoločenstiev;
* uplatňoval svoje práva a rešpektoval práva iných ľudí.

**Tematické celky**

1. Moderný slovenský národ

2. Obraz prvej svetovej vojny

***Pamätihodnosti spojené s prehĺbením učiva:***

Katolícky dom – pamätná tabuľa rímskokatolíckeho farára Juraja Bartoša, príklad bezproblémovej náboženskej spolupráce rímskokatolíckeho farára a evanjelického kňaza (M. M. Hodžu).

Katolícky dom - pamätná tabuľa hudobného skladateľa Jána Levoslava Bellu, rozvoj kultúry a umenia na Slovensku v 19. storočí.

Stará evanjelická fara – spolok Tatrín, Žiadosti slovenského národa, osobnosť Michala Miloslava Hodžu.

Stoličný dom – Liptovské žiadosti, Námestie osloboditeľov.

Pamätník Žiadostí slovenského národa (L. Ondrašová) – Žiadosti slovenského národa.

Múzeum Janka Kráľa – Janko Kráľ, najrevolučnejší slovenský básnik, pamätná tabuľa na rodnom dome, socha na Námestí osloboditeľov.

Prvý máj 1918 – Liptovské múzeum – expozícia Čierny orol, nádvorie Čierneho orla – mikulášska prvomájová demonštrácia – prihlásenie sa k československému štátu.

**Vzdelávacie štandardy**

Žiak vie/dokáže:

* pripraviť dokumentáciu o navštívených miestach (fotodokumentácia, písomný záznam o návšteve pamiatky) = následné vyhodnotenie žiakmi a učiteľom
* porovnať obrazový materiál z minulosti a súčasnosti (práca s informáciami, práca s internetom, práca s IKT a pod.)
* vytvoriť a ústne prezentovať powerpointovú prezentáciu
* vytvoriť pojmovú mapu
* zhodnotiť svoju prácu (princíp sebahodnotenia) a prácu spolužiaka

**Vypracovala Mgr. Iveta Marková**

**V Liptovskom Mikuláši 20. októbra 2015**

**Metodické združenie na svojom zasadnutí 14. 1. 2016 prerokovalo UO IŠkVP a schválilo ich.**

**V Liptovskom Mikuláši 14. 1. 2016**